**Szigetmonostor Község Önkormányzata Képviselő-testületének**

**szabályzata**

**a helyi értékvédelmi célok támogatásáról**

1. **fejezet**

**Általános rendelkezések**

1. A szabályzat célja: Szigetmonostor község önkormányzata településünk értékes faluképének megóvása, a helyi jelentőségű építészeti értékek védelme.
2. Az Önkormányzat a település hagyományos utcaképét, építészeti megoldásait, védett épületeit kívánja értékvédelmi ösztönző támogatásban részesíteni.
3. A támogatás céljára felhasználható előirányzat összegét a képviselő-testület évente a költségvetésében állapítja meg
4. E támogatási szabályzat hatálya kiterjed Szigetmonostor község Településszerkezeti tervében foglalt értékvédelmi övezet ingatlanjaira, ezen belül kiemelten a védelemre javasolt ingatlanokra.
5. **fejezet**

**A pályázat szabályai:**

* 1. A pályázat részletes szabályait a **1. sz. függelék**ben található pályázati kiírás tartalmazza.
  2. A pályázatra írásban a **2.sz. függelék**ben található adatlapon lehet jelentkezni, a pályázó által összeállított költségvetés és a tervezett felújítás rövid ismertetésével, és fotójával.
  3. A felújítás csak egy tervezői jogosultsággal rendelkező építész-szakember felügyeletével és irányításával történhet.
  4. **Az** elsődleges **cél a hagyományos homlokzati kép, anyaghasználat, színezés, helyreállítása**.
  5. A pályázaton csak a **tömegükben, méreteikben, arányaikban hagyományokat őrző** a felsorolt utcák mentén elhelyezkedő ún. **parasztházak vehetnek részt**: Fő utca, Kossuth Lajos utca, Deák Ferenc utca, Petőfi utca, Dózsa hegy, Rákóczi utca, Mátyás király tér, Mártírok útja, Ady Endre utca, Szabadság tér, József Attila utca **térképen jelölt utcaszakaszai**. A pályázatban előnyt élveznek az alábbi épületek:

|  |  |  |
| --- | --- | --- |
| 1. | Fő utca 6. | 206 hrsz. |
| 2. | Fő utca 13. | 155 hrsz. |
| 3. | Deák Ferenc utca 6. | 332 hrsz. |
| 4. | Deák Ferenc utca 10. | 328 hrsz. |
| 5. | Mátyás tér 3. | 382 hrsz. |

6. A rendelkezésre álló összeg csak utcai homlokzat, kapu, kerítés felújításhoz vehető igénybe, új ház illetve udvari ház vagy házrész építésére nem. A munkálatokat előre egyeztetett határidőre be kell fejezni.

1. **fejezet**

**A pályázat benyújtása és elbírálása**

1. A pályázatot egy példányban, április 15. 12:00 óráig a polgármesterhez kell benyújtani személyesen, vagy postai úton.
2. Amennyiben a pályázó a pályázatot hiányosan nyújtja be, a polgármester egy alkalommal írásban hiánypótlásra szólítja fel. A hiányt a felhívás kézbesítésétől számított 5 napon belül pótolni kell, a határidő jogvesztő, annak elmulasztása a pályázat elutasításával jár.
3. A beérkezett pályázatokat a benyújtási határidő lejártát követő ülésén a Pénzügyi és Fejlesztési Bizottság szakértői bizottság bevonásával megtárgyalja, javaslatával ellátja.
4. A pályázat elbírálásáról a Képviselő-testület április 30-ig dönt, a (3) bekezdésben megjelölt bizottság javaslatai nem kötik, azoktól eltérhet.
5. **fejezet**

**A pénzügyi támogatás felhasználása és elszámolása**

1. A nyertes pályázókkal az Önkormányzat a döntést követő 15 napon belül támogatási szerződést köt.  A támogatási szerződés megkötését követően a támogatás kedvezményezettjének neve, a támogatás összege és a támogatási cél Szigetmonostor község hivatalos honlapján, és az Önkormányzat hivatalos hirdetőtábláján közzétételre kerül a támogatási szerződés aláírását követő 30 napon belül.
2. Amennyiben a támogatás odaítélését és a szerződéskötést követően megállapítást nyer, hogy a támogatott nem jogosult a támogatás igénybevételére, úgy köteles a támogatás teljes összegét – a támogatási összeg átutalása napjától számítva – a mindenkori jegybanki alapkamat mértékével növelt összegben az Önkormányzat számlájára visszafizetni tárgyév december 31. napjáig.
3. A támogatási összeg kizárólag az igényelt és támogatási szerződésben rögzített célra használható fel a (4) bekezdésben meghatározott elszámolás időpontjáig.
4. A támogatott az elnyert támogatási összeggel a tárgyévet követő január 31. napjáig köteles a **3. sz. függelék**ben található „Beszámoló űrlap” nyomtatvány kitöltésével elszámolni, valamint beszámolót készíteni, a támogatási szerződésben vállalt kötelezettség teljesítéséről, az elért eredményekről, tapasztalatokról.